জাসিন্তা কেরকেট্টা

জাসিন্তা কেরকেটা (জন্ম ৩ আগস্ট ১৯৮৩) একজন ভারতীয় হিন্দি ভাষার সাংবাদিক, কবি এবং কর্মী। তাঁর কবিতা এবং সাংবাদিকতা তরুণদের আদিবাসী পরিচয়, ভারতে আদিবাসীদের ওপর পদ্ধতিগত নিপীড়নের বিরুদ্ধে প্রতিবাদ, বিশেষ করে মহিলাদের বিরুদ্ধে লিঙ্গ-ভিত্তিক সহিংসতা, বাস্তুচ্যুতি নিয়ে আলোচনা করে এবং শাসনের রাষ্ট্রীয় উদাসীনতা নিয়ে প্রশ্ন তোলে। ফোর্বস ইন্ডিয়া তাঁকে ভারতের শীর্ষ ২০ স্ব-নির্মিত নারীদের তালিকার একজন হিসেবে ঘোষণা করেছে। তাঁর প্রথম হিন্দি-ইংরেজি দ্বিভাষিক কবিতা সংগ্রহ আঙ্গোর জার্মান, ইতালীয় এবং ফরাসি ভাষায় অনূদিত হয়েছিল। তাঁর দ্বিতীয় হিন্দি-ইংরেজি দ্বিভাষিক কবিতা সংগ্রহ জোড়োঁ কি জমিন ইংরেজি এবং জার্মান ভাষায় অনূদিত হয়েছিল। ঈশ্বর অউর বাজার হল তাঁর তৃতীয় কাব্য সংকলন।

 জীবন 
জাসিন্তার জন্ম ১৯৮৩ সালের ৩রা আগস্ট, ভারতের ঝাড়খণ্ড রাজ্যের পশ্চিম সিংভূম জেলার খুদাপোশ গ্রামে, এটি ঝাড়খণ্ড -ওড়িশা সীমান্তের কাছে সারান্দা বনের আশেপাশে অবস্থিত। পুষ্প অনিমা কেরকেট্টা এবং জয় প্রকাশ কেরকেট্টা যথাক্রমে তাঁর মা ও বাবা। তিনি এবং তাঁর পরিবার ওরাওঁ উপজাতির। তাঁর বাবা একজন ম্যারাথন ক্রীড়াবিদ ছিলেন যিনি একটি গির্জা দ্বারা পরিচালিত স্থানীয় একটি স্কুলে নিরাপত্তারক্ষী হিসেবে কাজ করতেন এবং পরে অস্থায়ীভাবে পুলিশ বাহিনীতে কাজ পান।

 শিক্ষা 
জাসিন্তা বেশিরভাগ সময় ঝাড়খণ্ডের সাঁওতাল পরগনা বিভাগের বিভিন্ন স্কুলে এবং বিহারের পশ্চিম চম্পারণ জেলার বেতিয়াতে পড়াশোনা করেছেন। তিনি ১৩ বছর বয়সে মনোহরপুরের একটি মিশনারি বোর্ডিং স্কুলে যান। তিনি ২০০৬ সালে রাঁচির সেন্ট জেভিয়ার্স কলেজ থেকে গণযোগাযোগ এবং ভিডিও প্রযোজনা বিষয়ে স্নাতক ডিগ্রি অর্জন করেন। ২০১৬ সালে তিনি রাঁচি বিশ্ববিদ্যালয় থেকে গণযোগাযোগ বিষয়ে স্নাতকোত্তর ডিগ্রি অর্জন করেন।

 কর্মজীবন 
জাসিন্তার নিজের বক্তব্য অনুযায়ী, স্থানীয় সাংবাদিকদের নজরে না আসা তীব্র সহিংসতা প্রত্যক্ষ করার পর তিনি সাংবাদিক হওয়ার সিদ্ধান্ত নেন। ২০১০ থেকে ২০১৩ সাল পর্যন্ত তিনি হিন্দি দৈনিক দৈনিক জাগরণের রাঁচি সংস্করণে একজন প্রতিবেদক হিসেবে নিযুক্ত ছিলেন। ২০১৪ সালে তিনি ইউএনডিপি থেকে একটি পুরস্কার পান এবং "ঝাড়খণ্ডের পাঁচটি জেলার আদিবাসী এবং খনিজ সম্পদ" শীর্ষক একটি গবেষণা পরিচালনা করেন। ২০১৯ সাল থেকে তিনি ভারতীয় অনলাইন নিউজ পোর্টাল দ্য ওয়্যারের হিন্দি সংস্করণ এবং দৈনিক সংবাদপত্র প্রভাত খবরের রাঁচি সংস্করণের জন্য পরামর্শদাতা হিসেবে কাজ করছেন। সাংবাদিকতার পাশাপাশি, জাসিন্তা একজন সমাজকর্মীও। ২০১৫ সাল থেকে তিনি ঝাড়খণ্ডের সিমডেগা এবং খুঁটি জেলার আদিবাসী গ্রামগুলিতে, কলকাতার কুচিনা ফাউণ্ডেশন এবং অন্যান্যদের সহায়তায় মেয়েদের শিক্ষার জন্য কাজ করছেন।

 প্রকার 
জাসিন্তার কাজ তাঁর নিজ রাজ্য ঝাড়খণ্ডের ওপর আলোকপাত করে। ২৬ শতাংশেরও বেশি আদিবাসী জনসংখ্যা সমন্বিত এই অঞ্চলটি ২০০০ সালে বিহার থেকে পৃথক হয়ে যায়। রাজ্য গঠনের পর শিল্পায়ন এবং আদিবাসীদের জীবিকার ওপর এর বিপজ্জনক প্রভাব তাঁর লেখায় বর্ণিত হয়েছে। সংঘাতের প্রতিক্রিয়ার রাষ্ট্রীয় সহিংসতারও তিনি সমালোচনা করেছেন।

 পুরস্কার এবং স্বীকৃতি 
২০১৪ সালে তিনি ব্যাংককে এশিয়া ইণ্ডিজেনাস পিপল'স প্যাক্ট (এআইপিপি) কর্তৃক তাঁর সাংবাদিকতামূলক কাজের জন্য ইণ্ডিজেনাস ভয়েস অফ এশিয়া পুরস্কার লাভ করেন। সেই বছর তিনি নাগরিক সমাজ সংস্থা ঝাড়খণ্ড ইণ্ডিজেনাস পিপলস ফোরাম থেকে তাঁর কবিতার জন্য একটি পুরস্কার এবং ছোট নাগপুর কালচারাল অ্যাসোসিয়েশন থেকে প্রেরণা সম্মান পুরস্কার লাভ করেন। বারাণসীর রবিশঙ্কর উপাধ্যায় মেমোরিয়াল ইনস্টিটিউট তাঁকে রবিশঙ্কর উপাধ্যায় মেমোরিয়াল ইয়ুথ পোয়েট্রি অ্যাওয়ার্ড প্রদান করে। ২০১৭ সালে দৈনিক প্রভাত খবর তাঁকে অপরাজিতা পুরস্কার প্রদান করে। ২০১৯ সালে তিনি ফাউণ্ডেশন অফ দ্য কনফেডারেশন অফ ইণ্ডিয়ান ইণ্ড্রাস্ট্রি (সিআইআই) উইমেন এক্সেম্পলার রিকগনিশন অ্যাওয়ার্ড লাভ করেন। ২০২২ সালে ফোর্বস ইন্ডিয়া তাঁকে ভারতের শীর্ষ ২০ জন স্ব-নির্মিত নারীর একজন হিসেবে মনোনীত করে।

২০২৩ সালের নভেম্বরে, জাসিন্তা তাঁর হিন্দি ভাষার কবিতা সংকলন ঈশ্বর অউর বাজারের জন্য ইণ্ডিয়া টুডে গ্রুপ কর্তৃক প্রদত্ত সাহিত্য পুরস্কার আজ তক সাহিত্য জাগৃতি উদ্যমান প্রতিভা সম্মান গ্রহণ করতে অস্বীকৃতি জানান। নিজের সিদ্ধান্তের ব্যাখ্যা দিতে গিয়ে তিনি X-এ পোস্ট করেন। সেখানে তিনি বলেন: “যখন দেশে আদিবাসীদের জীবনের প্রতি শ্রদ্ধা হ্রাস পাচ্ছে, মধ্য ভারত এবং মণিপুরের আদিবাসীদের জীবনের কোনও মর্যাদা নেই এবং অন্যান্য সম্প্রদায়ের মানুষ এবং শিশুদের জীবন ক্রমাগত আক্রমণের শিকার হচ্ছে, তখন কোনও সম্মান কিভাবে একজন কবি বা লেখককে রোমাঞ্চিত করতে পারে?” এছাড়াও, তিনি মণিপুরের ঘটনাপ্রবাহ নিয়ে মূলধারার গণমাধ্যমের প্রচারের অভাবের তীব্র সমালোচনা করেছেন।

২০২৪ সালের সেপ্টেম্বরে, জাসিন্তা তাঁর শিশুতোষ কাব্যগ্রন্থ জিরহুল-এর স্বীকৃতিস্বরূপ প্রদত্ত রুম টু রিড ইয়ং অথর অ্যাওয়ার্ড প্রত্যাখ্যান করেন। গাজায় ইসরায়েলের গণহত্যায় ইউএস এইড এবং রুম টু রিড ইণ্ডিয়া ট্রাস্টের জড়িত থাকার অভিযোগে, বিশেষ করে বোয়িংয়ের সাথে রুম টু রিড ইণ্ডিয়া ট্রাস্টের সম্পর্কের প্রতিবাদে তিনি এই পুরস্কার প্রত্যাখ্যান করেন।

 বই 

 আঙ্গোর
 ল্যাণ্ড অফ রুটস
 ঈশ্বর অউর বাজার 
 জাসিন্তা কি ডায়েরি
 প্রেম মে পেড হোনা  
 জিরহুল

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:হিন্দি ভাষার কবি
বিষয়শ্রেণী:ভারতীয় সক্রিয়কর্মী
বিষয়শ্রেণী:ভারতীয় সাংবাদিক
বিষয়শ্রেণী:ভারতীয় কবি
বিষয়শ্রেণী:১৯৮৩-এ জন্ম